Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/001 AT/Niederösterreich-Oberösterreich, Rakúsko) /* KOM/2011/0579 v konečnom znení */





DÔVODOVÁ SPRÁVA Bod 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[1] umožňuje uvoľniť prostriedky z Európskeho fondu na prispôsobenie sa globalizácii (EGF) prostredníctvom nástroja flexibility s ročným stropom vo výške 500 mil. EUR nad rámec príslušných okruhov finančného rámca. Pravidlá, ktoré sa uplatňujú na finančné príspevky z fondu EGF, sú stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[2]. Rakúsko predložilo 3. januára 2011 žiadosť EGF/2011/001 AT/Niederösterreich-Oberösterreich o finančný príspevok z EGF po prepúšťaní v 706 podnikoch zaradených do divízie 49 („Pozemná doprava a doprava potrubím“)[3] klasifikácie NACE Revision 2 v rakúskych regiónoch Dolné Rakúsko (Niederösterreich) (AT12) a Horné Rakúsko (Oberösterreich) (AT31) na úrovni NUTS II. Po dôkladnom preskúmaní tejto žiadosti Komisia v súlade s článkom 10 nariadenia (ES) č. 1927/2006 dospela k záveru, že sú splnené podmienky na poskytnutie finančného príspevku podľa tohto nariadenia. ZHRNUTIE ŽIADOSTI A ANALÝZA Základné údaje: || Referenčné číslo EGF || EGF/2011/001 Členský štát || Rakúsko Článok 2 || písm. b) Dotknuté podniky || 706 Regióny na úrovni NUTS II || Dolné Rakúsko (AT12) Horné Rakúsko (AT31) Divízia NACE Revision 2 || 49 („Pozemná doprava a doprava potrubím“) Referenčné obdobie || 1. 2. 2010 – 31. 10. 2010 Začiatok poskytovania personalizovaných služieb || 1. 2. 2011 Dátum podania žiadosti || 3. 1. 2011 Počet prepustených pracovníkov počas referenčného obdobia || 2 338 Počet prepustených pracovníkov, ktorým je pomoc určená || 502 Výdavky na personalizované služby (v EUR) || 5 390 800 Výdavky na poskytovanie podpory z fondu EGF[4] (v EUR) || 215 000 Výdavky na vykonávanie fondu EGF (v %) || 3,84 Celkový rozpočet (v EUR) || 5 605 800 Príspevok z fondu EGF (65 %) (v EUR) || 3 643 770 1. Žiadosť bola Komisii predložená 3. januára 2011 a do 9. júna 2011 bola doplnená o dodatočné informácie. 2. Žiadosť spĺňa podmienky na poskytnutie prostriedkov z EGF podľa článku 2 písm. b) nariadenia (ES) č. 1927/2006 a bola predložená v lehote 10 týždňov stanovenej v článku 5 uvedeného nariadenia. Súvislosť medzi prepúšťaním a dôležitými zmenami v štruktúre svetového obchodu v dôsledku globalizácie alebo celosvetovej finančnej a hospodárskej krízy 3. Na účely preukázania súvislosti medzi prepúšťaním pracovníkov a celosvetovou finančnou a hospodárskou krízou Rakúsko uvádza, že kríza a jej dosah na správanie európskych spotrebiteľov a znížená produkcia tovaru mala zvlášť negatívny vplyv na odvetvie dopravy, čo sa v porovnaní s hlavnými priemyselnými odvetviami sekundárneho sektora prejavilo neskôr. V žiadosti sa uvádza prieskum Medzinárodnej únie cestnej dopravy (International Road Transport Union – IRU)[5] v 74 členských krajinách IRU, podľa ktorej v čase krízy vnútroštátna doprava tovaru klesla v prvých šiestich mesiacoch roka 2009 v porovnaní s predchádzajúcim rokom priemerne o 10 – 20 % a medzinárodná doprava tovaru o 20 – 30 %. V štúdii sa uvádza aj najmenej 20 % nárast bankrotov. 4. Podľa Prepravného združenia rakúskej obchodnej komory (Fachverband Güterbeförderungsgewerbe der Wirtschaftskammer Österreich) obchodnú prepravu v Rakúsku zasiahlo v júli 2009 zníženie dosahujúce 30 – 50 %. V prípade nákladných vozidiel s povolenou celkovou hmotnosťou nad 3,5 tony sa doprava znížila v prvej polovici roka 2009 o 17 % v porovnaní s tým istým obdobím predchádzajúceho roka. Klesajúce tendencie pokračovali v roku 2010, čo malo za následok prepúšťanie pracovníkov v mnohých rakúskych spoločnostiach cestnej dopravy. 5. Tento trend zvlášť zasiahol malé a veľmi malé dopravné spoločnosti, ktoré často pracujú ako subdodávatelia pre veľké špedičné spoločnosti. Pozícia takýchto firiem im nedovoľuje, aby mohli čeliť vážnym krízam pomocou nástrojov riadenia, ktoré majú k dispozícii veľké spoločnosti, ako napr. režim skráteného pracovného času alebo ďalšie opatrenia na zvýšenie efektívnosti nákladov. Preukázanie počtu prepustených pracovníkov a splnenie kritérií článku 2 písm. b) 6. Rakúsko predložilo túto žiadosť na základe intervenčných kritérií stanovených v článku 2 písm. b) nariadenia (ES) č. 1927/2006, v ktorom sa vyžaduje minimálne 500 prepustených pracovníkov v období deviatich mesiacov v podnikoch zaradených do rovnakej divízie klasifikácie NACE Revision 2 pôsobiacich v tom istom regióne alebo v dvoch susediacich regiónoch na úrovni NUTS II v členskom štáte. 7. V žiadosti je v priebehu deväťmesačného referenčného obdobia od 1. februára 2010 do 31. októbra 2010 uvedených 2 338 prepustených pracovníkov v 706 podnikoch, ktoré podľa klasifikácie NACE Revision 2 patria do divízie 49 („Pozemná doprava a doprava potrubím“)[6] v regiónoch Dolné Rakúsko (AT12) a Horné Rakúsko (AT31) úrovne NUTS II. Všetky uvedené údaje o počte prepustených pracovníkov sa vypočítali podľa článku 2 druhého odseku druhej zarážky nariadenia (ES) č. 1927/2006. Vysvetlenie nepredvídateľnej povahy tohto prepúšťania 8. Rakúske orgány uvádzajú, že celosvetovú krízu a jej dosah na všetky hlavné priemyselné odvetvia, čo sa priamo odzrkadlilo v odvetví dopravy, nebolo možné predvídať. Hospodárska obnova nenastala tak rýchlo, ako sa očakávalo, a prekvapivo nastal vážny oneskorený dosah na odvetvie dopravy s prepúšťaním značného množstva pracovníkov. Určenie prepúšťajúcich podnikov a pracovníkov, ktorým je pomoc určená 9. Žiadosť sa týka 2 338 prepustených pracovníkov v 706 podnikoch počas deväťmesačného referenčného obdobia, z ktorých je pomoc určená 502 pracovníkom (21,5 %). 10. Pomoc je určená tým pracovníkom, ktorí z dôvodu nedostatku kvalifikácie nemohli rýchlo nájsť novú prácu. Podľa rakúskych orgánov sa ostatní prepustení pracovníci znovu dokázali začleniť do pracovného trhu. Pre pracovníkov, ktorým je určená pomoc, sa vytvorilo „opatrenie typu nadácie“ („Stiftungsähnliche Maßnahme“[7]), štruktúra podobná rakúskym pracovným nadáciám, ktorej cieľom je zlepšiť postavenie uchádzačov o prácu, najmä tých, ktorí majú na pracovnom trhu menšie šance, ako sú napr. dlhodobo nezamestnaní alebo pracovníci s nižšou kvalifikáciou. 11. Úplný zoznam podnikov, na ktoré sa vzťahuje žiadosť EGF/2011/001 AT/Niederösterreich-Oberösterreich z Rakúska, je uvedený v pracovnom dokumente útvarov Komisie, ktorý je priložený k tomuto návrhu[8]. 12. Rozdelenie pracovníkov, ktorým je určená pomoc: Kategória || Počet || Podiel v % Muži || 431 || 85,9 Ženy || 71 || 14,1 Občania EÚ || 396 || 78,9 Občania nečlenských krajín EÚ || 106 || 21,1 Od 15 do 24 rokov || 77 || 15,3 Od 25 do 54 rokov || 387 || 77,1 Od 55 do 64 rokov || 38 || 7,6 Nad 64 rokov || 0 || 0,0 13. Medzi pracovníkmi, ktorým je určená pomoc, je 51 pracovníkov s dlhodobými zdravotnými problémami alebo so zdravotným postihnutím. 14. Podľa profesijných kategórií sú všetci pracovníci, ktorým je učená pomoc, šoférmi nákladných vozidiel. 15. V súlade s článkom 7 nariadenia (ES) č. 1927/2006 Rakúsko potvrdilo, že bola uplatnená politika rovnosti mužov a žien a nediskriminácie a že sa bude uplatňovať aj počas rôznych stupňov implementácie EGF, a najmä v rámci prístupu k nemu. Opis príslušného územia a jeho orgánov a zainteresovaných strán 16. Príslušnými územiami postihnutými prepúšťaním sú krajina Dolné Rakúsko (AT12) a krajina Horné Rakúsko (AT31), dve z deviatich spolkových krajín Rakúska. Obe krajiny patria medzi priemyselné regióny Rakúska, spolu s krajinami Štajersko a Vorarlbersko. Dolné Rakúsko je najväčšou rakúskou spolkovou krajinou a rozkladá sa okolo rakúskeho hlavného miesta Viedne. Hraničí s Českou republikou a Slovenskom a hlavným mestom tejto spolkovej krajiny je Sankt Pölten. Horné Rakúsko, tretia najväčšia rakúska spolková krajina, pokiaľ ide o počet obyvateľstva, hraničí s Nemeckom a Českou republikou a hlavným mestom tejto spolkovej krajiny je Linz. 17. Hlavnými zúčastnenými stranami sú spolkové vlády Dolného Rakúska a Horného Rakúska, regionálne verejné služby zamestnanosti (regionale Geschäftsstellen des Arbeitsmarktservice/AMS) oboch krajín a za sociálnych partnerov je to Rakúska komora pracujúcich(Arbeiterkammer Österreich); záujmy pracovníkov) a Rakúska hospodárska komora (Wirtschaftskammer Österreich; záujmy zamestnávateľov). Očakávané účinky prepúšťania na miestnu, regionálnu alebo celoštátnu zamestnanosť 18. Rakúsko uvádza, že prepustenie 2 338 šoférov nákladných vozidiel počas deviatich mesiacov je alarmujúcim signálom pre pracovné trhy dvoch príslušných krajín, pretože pracovný trh neponúka dostatočné možnosti zamestnania pre prepustených šoférov nákladných vozidiel. O presune tejto špecifickej skupiny ľudí do iných odvetví by bolo možné uvažovať iba na základe opatrení značného preškolenia. 19. V roku 2009 bola miera nezamestnanosti v dvoch príslušných regiónoch pod alebo mierne nad vnútroštátnym priemerom (Horné Rakúsko 4,9 % a Dolné Rakúsko 7,3 % v porovnaní s celoštátnym priemerom 7,2 %). Obe krajiny však v roku 2009 zaznamenali pruský nárast nezamestnanosti v porovnaní s predchádzajúcim rokom: +24,5 % v Dolnom Rakúsku a +39,7 % v Hornom Rakúsku, v porovnaní s nižším nárastom +22,6 % pre celé Rakúsko (priemerné ročné údaje podľa Rakúskej hospodárskej komory, Statistik Austria a AMS Oberösterreich). 20. K viac ako polovici (54,5 %) z 2 338 prepustení, na ktoré sa vzťahuje predmet tejto žiadosti, došlo v Dolnom Rakúsku (1 274 pracovníkov v 384 spoločnostiach) a k 45,5 % prepusteniam (1 064 pracovníkov v 322 spoločnostiach) došlo v Hornom Rakúsku. Krajinu Dolné Rakúsko zasiahlo aj ďalšie hromadné prepúšťanie, v prípade ktorého boli Komisii predložené žiadosti o pomoc z EGF: EGF/2010/007 AT/Steiermark a Niederösterreich (704 prepustených pracovníkov v odvetví kovovýroby v roku 2009). Koordinovaný balík personalizovaných služieb, ktorý sa má financovať, a rozpis predpokladaných nákladov, vrátane jeho doplnenia o opatrenia financované zo štrukturálnych fondov 21. Navrhujú sa ďalej uvedené opatrenia, ktoré v súhrne predstavujú koordinovaný balík personalizovaných služieb zameraných na reintegráciu 502 pracovníkov, ktorým je pomoc určená, na trh práce. Pracovníkom sa budú poskytovať prostredníctvom „opatrenia typu nadácie“, štruktúry, ktorá bola zriadená v januári 2011 po schválení federálnym ministerstvom Bundesministerium für Arbeit, Soziales und Konsumentenschutz. Za realizáciu personalizovaných opatrení je zodpovedná organizácia FAB[9] v Hornom Rakúsku a organizácia AGAN[10] v Dolnom Rakúsku, organizácie, ktoré ponúkajú podporu v oblasti profesijnej reintegrácie a udržateľnej kvalifikácie pracovníkov. 22. Opatrenia týkajúce sa 502 pracovníkov, ktorým je určená pomoc, odsúhlasujú a kontrolujú verejné služby zamestnanosti („AMS, Arbeitsmarktservice“) v Dolnom Rakúsku a Hornom Rakúsku, ktoré posudzujú účelnosť každého opatrenia pre pracovný trh a ktoré monitorujú súlad s platnými pravidlami („Projektordnung“) a uplatniteľnými právnymi predpismi. Monitoruje sa rozvoj jednotlivých pracovníkov, aby sa zabezpečilo, že sa dodržiavajú plány odsúhlasené v úvodných fázach programu. V súlade s §18 Arbeitslosenversicherungsgesetz (ALVG) a v závislosti od rozvrhu pracovných hodín každého pracovníka v predchádzajúcej práci sa musia pracovníci do programu zapojiť na plný úväzok (vrátane času na štúdium). Vykonávajúce orgány zavedú vhodné mechanizmy monitorovania (časové plány). – Informácie a prijatie do štruktúry „typu nadácie“: Všeobecné informácie prostredníctvom špecifických informačných kanálov a v spolupráci s dvomi regionálnymi verejnými službami zamestnanosti (AMS) a vykonávajúcimi orgánmi FAB a AGAN (pomer školiteľov/pracovníkov 1:10 alebo v prípade potreby individuálna výučba) a možnosť pracovníkov požiadať o prijatie do štruktúry „typu nadácie“. – Orientácia v rámci zamestnaní: Sem patrí rozvoj profesijných možností a individuálny plán profesijného postupu podpísaný zúčastnenými stranami, ktorý tvorí základ ďalších činností pracovníkov v rámci štruktúry typu nadácie (pomer školiteľov/pracovníkov 1:12 alebo v prípade potreby individuálna výučba). Činnosti trvajú šesť týždňov, v jednotlivých prípadoch možno trvanie predĺžiť na maximálne 12 týždňov. Do programu patria aj základné informácie o podnikaní a týždňová stáž v podnikoch (ako motivácia). – Individuálna odborná príprava: Môže zahŕňať vylepšenie existujúcich vedomostí pracovníkov, ako aj odbornú prípravu zameranú na prípravu na zmenu pracovného zaradenia. Zohľadňuje sa účelnosť odbornej prípravy pre pracovný trh a profily voľných pracovných miest. Pracovníci, ktorí si želajú ďalej pracovať ako šoféri nákladných vozidiel, môžu svoje zručnosti vylepšiť v súlade so smernicou 2003/59/ES, ktorej cieľom je zavedenie normy v celom Spoločenstve, pokiaľ ide o počiatočnú kvalifikáciu vodičov a pravidelnú odbornú prípravu v oblastiach, ako je zdravie, bezpečnosť vozidiel a životného prostredia, zodpovedné šoférovanie, logistika. Časť odbornej prípravy nebude musieť byť spolufinancovaná z fondu EGF, pretože bude bezplatne zabezpečená v rámci rakúskeho vzdelávacieho systému. Pracovníci, ktorí by mali záujem o vytvorenie svojho vlastného podniku, majú možnosť zapojiť sa do programu na zakladanie podnikov (Unternehmensgründungsprogramm für Arbeitslose, UGP) z ponuky Arbeitsmarktservice, ktorý je financovaný z iných zdrojov ako EGF. Pred vstupom do tohto špecifického programu AMS je ukončená účasť pracovníkov v projekte EGF. – Stáže v podnikoch (Betriebliche Praktika): Patria sem štyri typy stáží s rôznym trvaním, právami a povinnosťami pre podniky a pracovníkov, v súvislosti s ktorými musia dať súhlas AMS predtým, než sa uvedú v zmluvách. – Aktívne hľadanie zamestnania: Zabezpečujú ho vykonávacie orgány FAB a AGAN v spolupráci s príslušnými AMS. Aktívne hľadanie zamestnania môže začať buď priamo po orientačnej fáze alebo po dokončení opatrení individuálnej odbornej prípravy. Toto opatrenie zvyčajne trvá 14 týždňov a v určitých prípadoch ho možno predĺžiť na 28 týždňov (napr. v prípade účastníkov starších ako 50 rokov). Počas aktívneho hľadania zamestnania musia účastníci prijať primerané pracovné ponuky od AMS. – Príspevok na odbornú prípravu: Tento príspevok sa vypláca pracovníkom, ktorí sa zaviažu na účasť na odbornej príprave trvajúcej viac ako tri mesiace. Je to pre nich stimul na účasť na dlhších opatreniach odbornej prípravy a umožňuje im pokrytie nákladov, ako sú cestovné náklady alebo náklady na učebné materiály. – Príspevok na ubytovanie a stravu počas odbornej prípravy a hľadania zamestnania[11]: Tento príspevok sa bude vyplácať iba počas trvania účasti pracovníka na odbornej príprave a opatreniach aktívnej reintegrácie v rámci štruktúry „typu nadácie“. Umožňuje seriózne zapojenie každého prepusteného pracovníka do týchto opatrení na plný úväzok. Mesačné náklady na pracovníka dosahujú 1 270 EUR. Počas poskytovania týchto príspevkov na ubytovanie a stravovanie je vyplácanie dávok v nezamestnanosti pozastavené. 23. Výdavky na implementáciu fondu EGF, ktoré sú uvedené v žiadosti podľa článku 3 nariadenia (ES) č. 1927/2006, sa týkajú prípravných, informačných, propagačných, ako aj kontrolných činností a riadenia nákladov dvomi výkonnými orgánmi (FAB a AGAN). Náklady na riadenie sa vypočítali ako paušálne sadzby a pokrývajú celé 24-mesačné obdobie realizácie (5 625 EUR mesačne na pokrytie nákladov oboch subjektov). Všetci partneri, ktorých sa opatrenia týkajú, sa zaväzujú poskytovať informácie o podpore z fondu EGF. 24. Personalizované služby, ktoré predstavili rakúske orgány, sú aktívne opatrenia na trhu práce v rámci oprávnených činností vymedzených v článku 3 nariadenia (ES) č. 1927/2006. Rakúske orgány odhadujú celkové náklady na tieto služby na 5 390 800 EUR a výdavky na implementáciu EGF na 215 000 EUR (t. j. 3,8 % z celkovej sumy). Celkový príspevok požadovaný z EGF je 3 643 770 EUR (65 % celkových nákladov). Opatrenia || Odhadovaný počet pracovníkov, ktorým je pomoc určená || Odhadované náklady na príslušného pracovníka (v EUR) || Celkové náklady (EGF a vnútroštátna finančná podpora) (v EUR) Personalizované služby (článok 3 prvý odsek nariadenia (ES) č. 1927/2006) Informácie a prijatie do štruktúry „typu nadácie“ || 502 || 400 || 200 800 Orientácia v rámci zamestnaní || 450 || 1 200 || 540 000 Pomoc pri aktívnom hľadaní zamestnania („Aktive Arbeitssuche“) || 300 || 700 || 210 000 Individuálna odborná príprava („Individuelle Qualifizierungen“) || 300 || 1 750 || 525 000 Stáže v podnikoch („Betriebliche Praktika“) || 50 || 600 || 30 000 Príspevok na odbornú prípravu, ak odborná príprava trvá viac ako 3 mesiace („Ausbildungsbedingte Zuschussleistung bei mehr als 3 Monaten Ausbildung“) || 450 || 167 || 75 000 (zaokrúhlené) Príspevok na ubytovanie a stravu počas odbornej prípravy a hľadania zamestnania (4 mesiace) || 150 || 5 080 || 762 000 Príspevok na ubytovanie a stravu počas odbornej prípravy a opatrení hľadania zamestnania (8 mesiacov) || 300 || 10 160 || 3 048 000 Medzisúčet – personalizované služby || || 5 390 800 Výdavky na implementáciu EGF (článok 3 tretí odsek nariadenia (ES) č. 1927/2006) Prípravné činnosti || || 15 000 Riadiace činnosti || || 135 000 Informovanie a propagácia || || 20 000 Činnosti kontroly || || 45 000 Medzisúčet – výdavky na implementáciu fondu EGF || || 215 000 Odhadované náklady spolu || || 5 605 800 Príspevok EGF (65 % celkových nákladov) || || 3 643 770 25. Rakúsko potvrdzuje, že opísané opatrenia dopĺňajú opatrenia financované zo štrukturálnych fondov. Rakúsky operačný program ESF sa na základe cieľa 2 sústredí na dlhodobú nezamestnanosť, pričom fond EGF sa zameriava na pomoc pracovníkom po prepustení. Neexistuje tu teda prekrývanie medzi dvoma fondmi. Rakúsko okrem toho zaviedlo postupy certifikácie nákladov s cieľom vyhnúť sa akémukoľvek riziku dvojitého financovania. Dátum (dátumy), odkedy sa začali alebo sa plánujú začať personalizované služby pre príslušných pracovníkov 26. Rakúsko začalo príslušným pracovníkom poskytovať personalizované služby zahrnuté do koordinovaného balíka navrhnutého na spolufinancovanie z fondu EGF 1. februára 2011. Tento dátum preto predstavuje začiatok obdobia oprávnenosti na akúkoľvek pomoc, ktorú možno poskytnúť z EGF. Postupy konzultácií so sociálnymi partnermi 27. Sociálni partneri boli informovaní o plánovanej žiadosti EGF prostredníctvom regionálnych verejných služieb zamestnanosti (AMS) od júna 2010. Rakúska komora pracujúcich (Arbeiterkammer Österreich, zastupujúca pracovníkov) a Rakúska hospodárska komora (Wirtschaftskammer Österreich, zastupujúca zamestnávateľov) boli informované o najnovšom vývoji v januári 2011. 28. Rakúske orgány potvrdili, že požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú sa hromadného prepúšťania, boli splnené. Vzhľadom na malú veľkosť príslušných dopravných podnikov iba málo z nich malo povinnosť oznámiť plánované prepúšťanie podľa rakúskeho systému včasného varovania/„Frühwarnsystem“(§45a Arbeitsmarktförderungs-gesetz/AMFG). Informácie o činnostiach, ktoré sú povinné podľa vnútroštátnych právnych predpisov alebo kolektívnych dohôd 29. V súvislosti s kritériami uvedenými v článku 6 nariadenia (ES) č. 1927/2006 rakúske orgány vo svojej žiadosti: · preukázali, že finančný príspevok z EGF nenahrádza opatrenia, za ktoré sú zodpovedné spoločnosti na základe vnútroštátnych právnych predpisov alebo kolektívnych zmlúv, · preukázali, že týmito činnosťami sa poskytuje podpora jednotlivým pracovníkom a nemajú sa použiť na reštrukturalizáciu spoločností alebo odvetví, · potvrdili, že na uvedené oprávnené činnosti sa neprijíma pomoc z iných finančných nástrojov EÚ. Systémy riadenia a kontroly 30. Rakúsko oznámilo Komisii, že vnútroštátne financovanie budú poskytovať verejné služby zamestnanosti (AMS) patriace pod Horné a Dolné Rakúsko a Bundesministerium für Arbeit, Soziales und Konsumentenschutz (spolkové ministerstvo). Financovanie 31. Na základe žiadosti Rakúska je navrhovaný príspevok z fondu EGF na koordinovaný balík personalizovaných služieb (vrátane výdavkov na poskytnutie podpory z EGF) 3 643 770 EUR, čo predstavuje 65 % celkových nákladov. Výška prostriedkov, ktoré Komisia v rámci fondu navrhuje vyčleniť, vychádza z informácií poskytnutých Rakúskom. 32. Vzhľadom na maximálnu sumu finančného príspevku z fondu EGF podľa článku 10 ods. 1 nariadenia (ES) č. 1927/2006, ako aj vzhľadom na možnosti prerozdelenia rozpočtových prostriedkov Komisia navrhuje uvoľniť z fondu EGF uvedenú celkovú sumu, ktorá sa vyčlení v rámci okruhu 1a finančného rámca. 33. Pri tejto navrhnutej výške finančného príspevku zostane k dispozícii viac ako 25 % maximálnej ročnej sumy vyčlenenej pre EGF k dispozícii na pokrytie potrieb počas posledných štyroch mesiacov roka v súlade s ustanoveniami článku 12 ods. 6 nariadenia (ES) č. 1927/2006. 34. Komisia predložením tohto návrhu na uvoľnenie prostriedkov z fondu EGF začína zjednodušený postup trialógu v súlade s bodom 28 medziinštitucionálnej dohody zo 17. mája 2006, aby sa v rámci obidvoch zložiek rozpočtového orgánu dosiahla dohoda o potrebe použiť fond EGF a o požadovanej sume. Komisia vyzýva tú z dvoch zložiek rozpočtového orgánu, ktorá na príslušnej politickej úrovni dosiahne dohodu o návrhu na uvoľnenie prostriedkov ako prvá, aby o svojich zámeroch informovala druhú zložku rozpočtového orgánu a Komisiu. V prípade nesúhlasu jednej z dvoch zložiek rozpočtového orgánu sa zvolá oficiálne zasadnutie trialógu. 35. Komisia predkladá samostatne žiadosť o prevod s cieľom zahrnúť do rozpočtu na rok 2011 osobitné viazané rozpočtové prostriedky v súlade s bodom 28 medziinštitucionálnej dohody zo 17. mája 2006. Zdroj platobných rozpočtových prostriedkov 36. Opravným rozpočtom 3/2011 sa rozpočtová položka EGF 04.0501 navýšila o 50 000 000 EUR v podobe rozpočtových platobných prostriedkoch. Prostriedky z tejto rozpočtovej položky sa použijú na úhradu sumy 3 643 770 EUR potrebnej v súvislosti s predloženou žiadosťou. V rozpočtovom riadku EGF 04.0501 ostáva k dispozícii suma vo výške 9 009 960 EUR potom, čo obe zložky rozpočtového orgánu prijali rozhodnutia týkajúce prípadov, ktoré boli rozpočtovému orgánu dosiaľ predložené. Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/001 AT/Niederösterreich-Oberösterreich, Rakúsko) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení[12], a najmä na jej bod 28, so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[13], a najmä na jeho článok 12 ods. 3, so zreteľom na návrh Európskej komisie[14], keďže: (1) Európsky fond na prispôsobenie sa globalizácii (ďalej len „EGF“) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri ich reintegrácii na trh práce. (2) V prípade žiadostí podaných od 1. mája 2009 bol rozsah pôsobnosti EGF rozšírený s cieľom zahrnúť podporu pre pracovníkov prepustených priamo v dôsledku celosvetovej finančnej a hospodárskej krízy. (3) Medziinštitucionálna dohoda zo 17. mája 2006 umožňuje mobilizovať EGF v rámci ročného stropu vo výške 500 miliónov EUR. (4) Rakúsko podalo 3. januára 2011 žiadosť o mobilizáciu EGF v dôsledku prepúšťania v 706 podnikoch, ktoré podľa klasifikácie NACE Revision 2 pôsobia v divízii 49 („Pozemná doprava a doprava potrubím“), v regiónoch Dolné Rakúsko (AT12) a Horné Rakúsko (AT31) úrovne NUTS II, a do 9. júna 2011 ju doplnilo o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 3 643 770 EUR. (5) EGF by sa preto mal mobilizovať na účely poskytnutia finančného príspevku v súvislosti so žiadosťou Rakúska, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2011 sa mobilizuje Európsky fond na prispôsobenie sa globalizácii (EGF) na účely poskytnutia sumy 3 643 770 EUR vo forme viazaných a platobných rozpočtových prostriedkov Článok 2 Toto rozhodnutie sa uverejní v Úradnom vestníku Európskej únie. V [Bruseli/Štrasburgu] Za Európsky parlament Za Radu predseda predseda [1] Ú. v. EÚ C 139, 14.6.2006, s. 1. [2] Ú. v. EÚ L 406, 30.12.2006, s. 1. [3] Nariadenie Európskeho Parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1). [4] V súlade s článkom 3 ods. 3 nariadenia (ES) č. 1927/2006. [5] www.iru.org [6] Nariadenie Európskeho Parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1). [7] „Stiftungsähnliche Maßnahmen“ sú založené na rakúskom Arbeitsmarktförderungsgesetz (AMFG; zákon o podpore pracovného trhu). [8] SEK(2011) 1080. [9] www.fab.at [10] www.agannoe.at [11] Na základe §18 zákona Arbeitslosenversicherungsgesetz (ALVG). [12] Ú. v. EÚ C 139, 14.6.2006, s. 1. [13] Ú. v. EÚ L 406, 30.12.2006, s. 1. [14] Ú. v. EÚ C [...], [...], s. [...].